
ЗАПИСНИК
о раду 94. седнице Oпштинског већа општине Топола, одржане дана 7.08.2026. године (петак), са почетком у 1010  часова у скупштинској сали општине Топола.

Седници присуствују:

· Јасна Вуковић, председник Опшинског већа,
· Јелена Јовановић, заменик председника Општинског већа,
· Чланови Општинског већа: Момчило Васиљевић, др Горан Ђорђевић, Радослав Станковић и Данијела Дамњановић и Саша Обрадовић,
· Драган Манојловић, помоћник председника Општине (до 10,15),
· Ђорђе Глигоријевић, секретар Скупштине општине,
· Jасна Миљковић, руководилац Одељења за буџет, финансије, привреду и друштвене делатности,
· Радослав Матић, саветник за послове за пољопривреду, шумарство, водопривреду и туризам,
· Весна Павловић Костић, саветник за послове саобраћаја,
· Виолета Говедарица, сарадник за комуналне, имовинско-правне и стамбене послове,
· Далибор Коцић, директор за техничке послове ЈКСП „Топола“ Топола,
· Слађана Радовановић, руководилац финансија ЈКСП „Топола“ Топола,
· Иван Радојичин, инжењер за инвестиције и изградњу ЈКСП „Топола“ Топола,
· Бојана Ђорђевић, представник Културног центра Топола,
· Слађана Глишић, в.д.директор Туристичке организације „Опленац“ Топола,
· Данијела НИколић, директор СШ „Краљ Петар I“ Топола.
Записник води Љиљана Милетић, радник Општинске управе општине Топола.

Седницом Општинског већа председава Јасна Вуковић, председник Општинског већа.
Председавајућа је поздравила све присутне, констатовала да постоји кворум за рад и одлучивање и отворила 94. седницу Општинског већа.
Председавајућа је предложила да се тачка која је предложена као 14. тачка дневног реда – Разматрање захтева Милошевић Дарка из Клоке за финансијску помоћ и рад механизације за санирање штете од пожара, разматра као 1. тачка дневног реда.  
Једногласно је усвојен предлог за измену дневног реда.

Једногласно је у целости усвојен
Д Н Е В Н И   Р Е Д

1. Разматрање захтева Милошевић Дарка из Клоке за финансијску помоћ и рад механизације за санирање штете од пожара,
2. Упознавање са Извештајем о оствареним приходима/примањима и извршеним расходима/издацима буџета општине Топола за период 01.01.2026. до 30.06.2026. године,
3. Разматрање Извештаја ЈКСП „Топола“ о степену усклађености планираних и реализованих активности из програма пословања за период 01.01.2026. до 30.06.2026. године,
4. Разматрање Извештаја о пословању ЈКСП „Топола“ за 2025. годину са извештајем независног ревизора,
5. Разматрање Одлуке о расподели добити из 2025. године,
6. Разматрање Предлога Годишњег програма заштите, уређења и коришћења пољопривредног земљишта за територију општине Топола за 2026. годину,
7. Разматрање захтева Културног центра Топола за додатна средства,
8. Разматрање захтева Туристичке организације „Опленац“ Топола за додатна средства,
9. Разматрање захтева ОШ „Карађорђе“ Топола за одобрење финансијских средстава за одлазак ученика на похађање ЛНШ „Петница“,
10. Разматрање захтева Средње школе „Краљ Петар I“ за додатна средства,
11. Разматрање захтева Привредног друштва за комуналне делатности „Савант“ доо Београд – стари град за давање сагласности на нови ценовник услуга,
12. Разматрање предлога Комисије за преиспитивање услова за коришћење права на смештај у стамбеним јединицама у згради за социјално становање у заштићеним условима – годишње преиспитивање права на становање,
13. Разматрање захтева председника Фудбалског савеза општине Топола за новчану помоћ за организацију прославе поводом 50. година од оснивања ФСО Топола,
14. Разматрање захтева председника Савета МЗ Жабаре за адаптацију дела дома коју би користили као ловачки дом,
15. Разматрање захтева Ђорђа и Александра Богићевића из Љубесела за доделу каменог материјала,
16. Разматрање захтева председника Савета МЗ Шуме за ископ канала и уградњу пропуста,
17. Разматрање захтева Момчила Сточић из Горовича за насипање пута каменим агрегатом од трафостанице према Јојовцу и Бури,
18. Разматрање захтева Николић Радоја из Наталинаца за решавање проблема фекалија,
19. Разматрање захтева Српске културне мреже из Љубовије за подршку,
20. Разматрање захтева Тодоровић Дејане из Тополе за финансијску помоћ за плаћање трошкова за ћерку Миу Тодоровић за учешће на летњем семинару у Истраживачкој станици „Петница“,
21. Разматрање појединачних захтева за лечење:
· Ђурђевић Микица из Доње Трнаве,

· Јовановић Јелена из Тополе,

· Јовановић Јелена из Жабара,

· Бојан Гавриловић из Тополе,

· Самира Беарта из Тополе,

· Манојловић Јелена из Божурње,

· Зорица Тодоровић из Тополе,

· Слободанка Николић из Тополе,

· Теофановић Милан из Клоке,

· Светлана Милорадовић Поцрња из Тополе,

· Марковић Љубица из Шума,

· Симић Лепосава из Јунковца,

· Цољи Суљо из Топола село,

22. Разно.
Прва тачка дневног реда- Разматрање захтева Милошевић Дарка из Клоке за финансијску помоћ и рад механизације за санирање штете од пожара
Председавајућа: не тако давно имали смо несрећни случај, да је једно домаћинство у Клоки имало огроман пожар, где су се читав викенд ватрогасци, не само наши, него и из околних градова, борили да тај пожар санирају. Био је укључен и наш ЈКСП. Након тога, било је потребно да се помогне том домаћинству, да се те рушевине раскрче, како би то домаћинство могло да ту паљевину која је остала иза пожара уклони. Пошто је то била једна од ургентних ствари, помоћник председника је усменим налогом наложио ЈКСП да машине изађу да помогну у тој трагедији, у скаду са овлашћењем које смо му дали да може да реагује у оваквим ситуацијама, па је потребно да сада само то верификујемо, као и да пружимо финансијску помоћ, ако имамо фонд за то.
Јасна Миљковић: стална буџетска резерва је тренутно 100.000,00 динара, а ако се сматра је потребна нека већа цифра, обезбедиће се ребалансом буџета. Не знам сада колика је та процењена вредност штете, али ми никад не можемо све да дамо, него само део. 

Драган Маноловић: на позив Дарка Милошевића, који је имао изузетно велику штету, преко 60.000 €, имате и фотографије, упознао сам са тим и Далибора Коцића и Весну Костић и у складу са овлашћењем које сте ми дали, издао сам налог да машина наша њима помогне у рашчишћавању тог терена. Машина је изашла, одрадила све што је могло да се одради тог дана и није обавила до краја посао. Штета је изузетно велика. Дарко је и сам покушао да гаси пожар и задобио је велике опекотине. Људи су у изузетно лошој ситуацији, па бих вас молио да евентуално сада одобрите да наша машина скип иде још један дан, да им помогне колико је могуће с наше стране, да им се омогући приступ. Свакако је пожељно да им се одобри и финансијска помоћ. 

Јелена Јовановић: овај пожар је изазван намерно, људски је фактор, тако да није кривица власника, нити је на то могао да утиче. 
Далибор Коцић: и он сам и сами његови суграђани су изашли у сусрет. Када смо ми интервенисали, они су дошли са три трактора да помогну. Опет треба планирати исту акцију, када се они договоре да могу два-три трактора да дођу. То је 6-8 радних сати, само да се види са које позиције.

Весна Павловић Костић: ово ће ићи преко позиције – рад грађевинске механизације, с обзиром да на другим позицијама ЈКСП нема средстава. Са те позиције ће се фактурисати и ово што је рађено по усменом налогу.

После завршене дискусије, једногласно је донет Закључак којим се прихвата захтев Дарка Милошевића из Клоке за одобрење рада грађевинске механизације – скипа за чишћење згаришта након пожара у домаћинству именованог, усваја Извештај помоћника председника општине Топола о раду грађевинске механизације у трајању од 6 сати на чишћењу згаришта од пожара у породичном домаћинству Милошевић Дарка из Клоке, који ће се фактуристати са важећег уговора за рад грађевинске механизације и остале радове у нискоградњи у 2026. години и одобрава додатни рад грађевинске машине – скип у трајању до 8 сати, преко важећег уговора за рад грађевинске механизације и остале радове у нискоградњи у 2026. години.

Такође, једногласно је донето Решење којим се одобравају из буџета општине Топола финансијска средства у износу од 100.000,00 динара, расподелом са текуће буџетске резерве, Дарку Милошевићу из Клоке, на име финансијске помоћи због накнаде дела штете на помоћном објекту, услед пожара.

Друга тачка дневног реда- Упознавање са Извештајем о оствареним приходима/примањима и извршеним расходима/издацима буџета општине Топола за период 01.01.2026. до 30.06.2026. године
Јасна Миљковић: ово је полугодишњи извештај. У складу са Законом о буџетском систему, у обавези смо да надлежним извршним органима пружамо овакве врсте информација. Што се тиче првих шест месеци ове године, укупно остварени текући приходи и примања, када се посматрају само чисто буџетска средства, извор финансирања 01, су 449.614.225,00, што је 49,85% у односу на план који је био 901.847.339,00. Када се то посматра консолидовано и сви извори финансирања, проценат је 47,41%, а финансијски то је 472.668.857,00 динара, у односу на план који је 997.002.671,00. Што се тиче приходне стране буџета, највеће остварење прихода бележе трансфери од других нивоа власти. То су ови трансфери које добијамо на месечном нивоу и о којима смо више пута причали да се годинама нису мењали и да су недовољни зa измирење свих обавеза, већина јединица локалне самоуправе је таквог мишљења и они су остварени у односу на план са неких 78,59%. Затим имамо приходе од продаје добара и услуга, то је економска класификација 742, остварење је 52,25% и порез на доходак, где је највећи приход са 46,64%. То је најзначајнији приход, на основу кога се исто врши пуњење нашег буџета. Што се тиче расходне стране буџета, расходи и издаци су извршени у износу од 457.857.541,00 динара, што је у односу на план који сам малопре поменула, који је исти као и приходна страна, 50,77%, а када се посматра консолидовано, они су извршени са 47,34%. Динамика извршења расхода и издатака прати и тај прилив прихода и примања у буџет, тако да та разлика, када се још додају пренета неутрошена средства из `25. године, дају салдо на буџету 30.6.2026. који је био 10.380.485,47 динара. Што се тиче расходне стране буџета, више пута сам поменула, да су опет највећи расходи плате, додаци и накнаде за запослене са 50,17%. Даље имамо расходе који се односе на коришћење роба и услуга и они представљају тзв. редовно функционисање свих корисника буџетских средстава. Они су на 49%, а трансфери осталим нивоима власти, као што су трансфери основном и средњем образовању су 50,18%, јер смо имали и велике пренете неизмирене обавезе које смо морали да измиримо у првом полугодишту ове године. Највише смо се фокусирали на измирење обавеза и на реализацију започетих инвестиција из претходне године, као што је била реконструкција резервоара Р1 која је завршена, као и инвестиција пешачка зона, наш тзв. LIID пројекат. То је нешто најважније, а све остало је представљало редовно функционисање. Били смо у обавези да објаснимо и већа одступања између одобрених средстава и извршења, што је дато у прилогу, тако да смо по програмима, све тамо где је проценат извршења био мањи од 40% објаснили што је то тако. 

Др Горан Ђорђевић: с обзиром да нам је за шест месеци извршење 47%, какво је предвиђање да ће бити реализација на крају године? 
Јасна Миљковић: предвиђања су, ако не добијемо сагласност на измену одлуке о буџету, а рекли су уколико остварење прихода буде преко 42% да можемо да се за други ребаланс обратимо за сагласност да нам повећају тај лимит, обим прихода буџета, односно ако то не буде повећање, ту ће бити сигурно 100% остварење буџета.
Др Горан Ђорђевић: кажеш да су све локалне самоуправе ускраћене за та финансијска средства. То мора да се реши на нивоу Републике. Не може све да прати инфлацију, а ова само средства да остају иста годинама, јер имамо умањена средства и не можемо да платимо доспеле обавезе, не због наше неспособности или инертности, него просто зато што је једноставно немогуће да се функционише на такав начин.
Јасна Миљковић: тај трансфер се није мењао 12 година, неће се ни за `27. променити, али постоји. И председница је више пута рекла шта смо све могли са тим трансфером раније да измиримо, а каква је ситуација сада. Министарство финансија је упознато и рекли су да се ради на томе. Прво би морала да се измени та Уредба о регионалном развоју градова и општина, јер по неким подацима званичним стварно стање је да већина сада оних градова и општина који су били у првој групи развијености прешли би у другу, односно трећу. Ми бисмо можда били четврта, а сада смо друга. Кажу да је те године када се мењала Уредба и правио тај преглед, био велики извоз воћа са подручја наше општине у Русију и остале земље и то је највише утицало на то да нас сврстају у другу категорију. Можда јесте тада било, али већ у последњим годинама није таква ситуација. 
Јелена Јовановић: морамо да ургирамо на мењање Уредбе, с обзиром да имамо сасвим довољно аргумената да се спустимо у трећу групу. 
На предлог председавајуће да обавести присутне о разлици у претходној плати и у овој сада, Јасна Миљковић: разлика у маси плата повећала се у односу на претходни месец за 1.000.000,00, па нам је тешко сервисирати и расходе за запослене. Није сада нити промена цене рада, нити коефицијената, све је остало исто, али минимална зарада за месец јул је на неком највишем нивоу, што је утицало на повећање од 1.000.000,00 динара. И то може у неком будућем периоду, у месецима кад је највећи фонд радних сати, да мало нам направи застој у исплати зараде, без наше кривице, а код нас већина запослених је на минималцу или се коригује до нивоа истог.
Председавајућа: прилив новца није био онолики колики је био потребан, а наведени расход смо планирали да ће бити на нивоу претходног месеца. Када смо се суочили са чињеницама, било је мало напето, али углавном смо исплатили плате.

Радослав Станковић: дефицит је доста мањи него што је планиран. Да ли је то добра тенденција или смо одлагали плаћања?
Јасна Миљковић: када смо радили иницијалну Одлуку о буџету, ми смо планирали да ће бити већа пренета неутрошена средства. Међутим, стварно стање на буџету 31.12.2025. године било је много другачије, било је мање средстава у односу на планиране и то је у тој табели изазвало тај дефицит. Ми смо планирали да ће више бити, да би могли да покријемо неке расходе, али сада када смо кренули у ову годину и видели стварно стање, много су мањи приходи били, односно пренета неутрошена средства из `25. године.
После завршене дискусије, једногласно је усвојен Извештај о оствареним приходима/примањима и извршеним расходима/издацима буџета општине Топола за период 01.01.2026. до 30.06.2026. године, као у материјалу.

На предлог председавајуће, обједињено је разматрање 3.-5. тачке дневног реда.
Трећа тачка дневног реда- Разматрање Извештаја ЈКСП „Топола“ о степену усклађености планираних и реализованих активности из програма пословања за период 01.01.2026. до 30.06.2026. године
Четврта тачка дневног реда- Разматрање Извештаја о пословању ЈКСП „Топола“ за 2025. годину са извештајем независног ревизора
Пета тачка дневног реда- Разматрање Одлуке о расподели добити из 2025. године 
Слађана Радовановић: у другом кварталу предузеће је пословало са укупним приходом од 114.911.863,00. Укупан расход је био 113.312.695,00, тако да је у овом кварталу предузеће пословало са губитком од око 1.600.000,00 динара и он је око 71% у односу на планирани који је био 2.245.000,00 динара. Стална имовина у другом кварталу је 219.376.000,00, а обртна имовина предузећа је 58.908.000,00 динара. Трошкови запослених били су 74.259.992,00 динара и они су у складу са Програмом пословања и у прописаним границама. На крају јуна месеца, предузеће је имало 73 радника. Од тога 66 радника на неодређено време и 7 радника на одређено, где је 5 запослено као радници са повећаним обимом посла, а два радника су замене. Што се тиче преноса из буџета општине, на име субвенција пренет је 13.796.901,00 динар. Од тога су текуће субвенције 6.627.688,00 динара, док су рате кредита 7.169.213,00, а пренета средства по основу одржавања јавних хигијене, зимског одржавања путне инфраструктуре и осталих пружених услуга су 41.032.084,00 динара, тако да су укупна пренета  средства у овом кварталу 54.828.985,00 динара. Предузеће је у овом кварталу кредитно задужено са 28.164.661,00 динар. Набављена су основна средства у износу од 10.786.387,00, на име канцеларијског намештаја, компјутерске опреме, ваљка, лабудице и багера и опреме за резервоаре. Укупна потраживања од купаца на дан 30.6. су 38.256.961,00 динар, док су обавезе према добављачима 22.221.121,00 динар. Што се тиче извештаја о пословању предузећа за 2025. годину, ми смо јутрос послали једну допуну, јер смо направили пермутацију што се тиче пуштене воде из резервоара из Јарменоваца. У 2025. години све радне јединице су уобичајено пословале, са свим могућим капацитетима, вршењима анализа и обављања активности јавне хигијене, депоније и зеленила. Што се тиче самог финансијског извештаја, предузеће је у прошлој години пословало са укупним приходом од 205.623.222,00 динара, а укупан расход је био 218.682.215,00 динара. Остварен је губитак из редовног пословања у износу од 13.058.993,00 динара, али како смо имали одложене пореске расходе од 3.422.000,00 динара, укупан нето губитак је био 16.480.789,00 динара. Уз овај извештај, ми смо доставили и извештај надлежне ревизорске институције, која је установила да су извештају дати тачно и у складу са НСПИ. Приликом вршења ревизије, имали смо налог да се искњиже основна средства, тј. водоводна и канализациона мрежа и да се пренесе оснивачу. Приликом искњижавања тих позиција и у складу са договором са ревизорима, настао је добитак од 12.795.258,00 динара, који смо ми у 2025. години књижили на добитак ранијих година, тако да смо у складу са одлуком Надзорног одбора одлучили да са тим износом покријемо овај губитак који је настао у 2025. години.
Далибор Коцић: водоводна и канализациона мрежа се водила код нас и сада је враћена оснивачу, да општина газдује са свим тим, у складу са новим прописима. ЈКСП за општину и ради те неке активности око одржавања. Све је то затворено онако како треба, у сарадњи са општинским одељењем за буџет. Ми фактички користимо сву опрему коју ви набавите, чак и ово што причамо о Купусарима. Ви дајете на коришћење, али сте ви власници.
Пошто дискусије није било, једногласно је прихваћен Извештај ЈКСП „Топола“ Топола о степену усклађености планираних и реализованих активности из програма пословања за период 01.01.2026. до 30.06.2026. године, као у материјалу. 

Такође, једногласно је прихваћен Извештај о пословању ЈКСП „Топола“ Топола за 2025. годину са извештајем независног ревизора, са предложеном допуном. 
Једногласно је дата је сагласност на предлог Одлуке о расподели добити из 2025. године ЈКСП „Топола“ Топола, као што је предложено. 
Шеста тачка дневног реда- Разматрање Предлога Годишњег програма заштите, уређења и коришћења пољопривредног земљишта за територију општине Топола за 2026. годину
Радослав Матић: Годишњи програм за 2026. годину рађен је у складу са чл. 60. Закона о пољопривредном земљишту, којим је прописано да пољопривредним земљиштем у државној својини располаже и управља Република Србија преко Министарства, а да се исто користи према Годишњем програму заштите уређења и коришћења пољопривредног земљишта који доноси надлежни орган јединице локалне самоуправе, уз прибављену сагласност надлежног министарства. Предлог Годишњег програма за 2026. годину израдила је комисија образована решењем Општинског већа општине Топола јуна 2025. године, на основу података Републичког геодетског завода Београд и на исти је добијена сагласност Министарства пољопривреде 17. јула ове године. Програм је урађен кроз информациони систем за израду и реализацију Годишњег програма, кроз који је подржан целокупан поступак израде и реализације Годишњих програма, где је обухваћено целокупно пољопривредно земљиште у државној својини преко сателитских снимака, орто-фото снимака и уз преклапање са дигиталним катастарским планом. Циљ израде Програма је коришћење пољопривредног земљишта у државној својини, тј. давање у закуп и на коришћење. Укупно државно пољопривредно земљиште на територији наше општине износи 396 ha. У ту површину укључена су и 124 ha, који нису обухваћени важећим или планираним закупом или давањем без накнаде. Ова површина, Програмом је распоређена на следећи начин: 225 ha груписано је у 229 јавних надметања, 47 ha је издато у закуп по важећим уговорима, 73,5 ha се даје на коришћење без накнаде средњој школи, а 124 ha није обухваћено планираним закупом. То су изузете парцеле као изграђено, пошумљено или због промене облика својине. У 229 јавних надметања имамо само 225 ha, тако да испада да је свако јавно надметање мање од 1 ha, а то је још мање ако се погледа да имамо три јавна надметања од преко 20 ha и шест јавних надметања преко 5 ha, односно можда 50 ари или мање. Ове велике парцеле преко 20 ha и преко 5 ha, то су парцеле углавном које се дају школи на коришћење, имамо виноград на Калипољу ПИК-ов и имамо Опленац, где смо објединили у веће парцеле, један део је Божурња, а један део варош Топола, да би се у образложењу у јавном надметању одбацило као национални парк, тј. да не би неко Опленац узео под закуп. Све је мање интересовање за закуп државног земљишта, јер су мале парцеле. Једино неко, коме се граничи са његовом парцелом, па узме у закуп, да би проширио. Пошто није завршен поступак повраћаја земљишта, вероватно ће још нешто од државног земљишта отићи у повраћај пољопривредницима.
Председавајућа: једне године смо имали непријатну ситуацију за Опленац, а то земљиште је сад у оквиру ових изузетих парцела. Надам се да ће сваке године тако бити, да нам се не деси да неко лицитира и узме под закуп краљевске винограде или већ неку парцелу која је од значаја за наш и туризам и сл.
Радослав Матић: зато је и била препорука да се оне групишу у два јавна надметања, једно варош Топола, друго Божурња, да не компликујемо после, да правимо изузеће за неколико парцела. Општинско веће утврђује предлог овог Програма, а Скупштина га доноси.

После завршене дискусије, једногласно је утврђен предлог Годишњег програма заштите, уређења и коришћења пољопривредног земљишта за територију општине Топола за 2026. годину, као у материјалу. 
Седма тачка дневног реда- Разматрање захтева Културног центра Топола за додатна средства
Бојана Ђорђевић: додатна средства су потребна за ангажовање радника на ПП пословима. Потреба за овим средствима произилази, пре свега из повећаног обима посла и већег броја програмских активности које ће се радити у наредном периоду, тако да је за реализацију манифестација потребно обезбедити додатну оперативну подршку. Убрзо нас очекује Фесивал филма, „Домановићеви дани“, Караван културе... Имамо доста програма за које нам треба додатно ангажовање радника.
Пошто дискусије није било, једногласно је донет Закључак којим се прихвата захтев Културног центра Топола за средства за потребе обављања привремених и повремених послова на период од два месеца за једно ангажовано лице, у износу од 361.900,00 динара, а наведена средства ће се обезбедити стварањем билансног простора у оквиру Одлуке о буџету општине Топола за 2026. годину.
Осма тачка дневног реда- Разматрање захтева Туристичке организације „Опленац“ Топола за додатна средства
Слађана Глишић: већ каснимо са појединим захтевима, а врло смо скромни са тим основним средствима. 316.681,00 динар је за потребе трошкова превоза запослених, за долазак на посао и одлазак са посла. То је та чувена тема. У јулу месецу нема ни за редовне путнике који су и до сада исплаћивани, тренутно на тој позицији имамо само око 20.000,00 динара, а сви имају право на неку накнаду. Просто, да не дође можда до неке штете, тужби, па буде после да нисмо предузели нешто. Следећа ставка је 20.000,00 динара за дезинсекцију, која нам је неопходна и морамо је имати као редовну годишњу активност. Трећа ставка захтева је промоција туристичке понуде. Ради се о потреби стручних и консултантских услуга за креирање новог туристичког производа 2026. године и то у скаду са светским критеријумима одрживог туризма, јер је Србија потписница од 2023. године, а Топола је једна од четири дестинације општина у Србији које су на предлог Министарства туризма обухваћене пилот пројектом јапанске агенције JICA за Балкан. Та иста агенција ће нам дати волонтера на три године. Ја предлажем да ми, као локална заједница и Туристичка организација, испоштујемо донацију Јапана великодушно. тако што ћемо тај један нови производ, према баш тим критеријума, осмислити да буде спреман бар за наредну годину када је EXPO, да то буде нека винска прича, нека винска шетња, али по тим критеријумима домаћинског туризма, где ће сви наћи своје место и где ће Тополу препознати, на 75 km од Београда. Треба да будемо дестинација у тој причи, са неким организованим туристичким производом новим.

На питање Јелене Јовановић на који временски период се односи захтев за превоз, Слађана Глишић је одговорила да су то средства која су неопходна до краја године, укључујући и јул, а сви запослени су поднели захтеве за ту надокнаду. 
Јасна Миљковић: ми смо одобрили од ове године да сви наши запослени имају право на трошкове превоза. Ребалансом је био одвојен један део средстава, која су била планирана у износу 312.500,00 динара, али су их појеле обавезе. За Туристичку, на месечном нивоу ти трошкови су били негде око 30.000,00. Видим да сте сада укључили да се ретроактивно исплати свим запосленима та нека разлика. Не знам да ли је то у реду или мора од дана, односно тренутка подношења захтева. Морате да ускадите ваша акта. Ми смо морали да ускладимо и наша акта, да изменимо Правилник, да би сви наши запослени оставарили то право.
Јелена Јовановић: рекапитулација обрачуна је мало нејасна, тачније временски период. Да ли је ово за протеклих годину дана, за претеклих шест месеци или за наредних шест месеци? Која је просечна цена карте?

Јасна Миљковић: захтев се односи на недостајућа средства за период до краја године, почев од јула и укључена је разлика од момента подношења захтева. Немамо просечну цену, него се она одређује по релацијама овлашћеног превозника „Јањушевић“. 
Председавајућа: сви запослени имају то право, али само морате да ускладите акта. Морамо да видимо када је Правилник установљен, када је донешена одлука да ми прихватамо да плаћамо запосленима пут и да онда у складу са тим поступимо. Друго, средства не могу да се траже унапред. Ти трошкови се плаћају за сваки месец. Ниси видовита да знаш колико ће средстава да ти треба до краја године. За уназад је у реду, ако постоје акта која поткрепљују поднети захтев. Цифра која је наведена је пројекција потребних средстава до краја године, а непотребно „боде очи“, јер то нису средства која су сада потребна. Плаћа се месец за месец.
Јасна Миљковић: никога нећемо оставити без накнаде за трошкове превоза. Све ће се израчунати, у складу са актима, ребалансом буџета.

Јелена Јовановић: шта је нови туристички производ? Шта добијамо? Шта ће конкретно да се уради?
Слађана Глишић: нама требају стручне и консултанстске услубе да тај производ се формира, да буде у складу са критеријумима које је Србија прихватила, да они осмисле то, а да то буде профитабилно. Морамо да испоштујемо и Министарство и Јапанце и EXPO, да то добије неки ниво. Велики део тога ћу урадити и ја лично и сви ми. Учесници морају бити бројне винарије, удружења грађана, жене домаћице, занатлије. То би била једна винска стаза, један нови производ, а потребна је кућа да то формира, баш према тим критеријумима, да добијемо задовољавајући профитабилни туристички производ, да буде спреман наредне године кад је EXPO. Та је винска шетња, са пунктовима неким на којима ће се позивати на манифестације, која неће само једном да се одржи, него више пута, да би то донело више пара, а сви ће имати користи од тога.
Председавајућа: за ову трећу ставку, предлажем да глобално се сложимо, потребно нам је, ми смо туристичко место, али хајде да видимо нацрт, пројектни концепт нечега, шта је тај производ, његову економску исплативост и профитабилност, да заједно радимо на томе да производ буде што бољи, да не буде само да смо се сложили и да се о томе на неком од наредних Већа конкретно изјаснимо. 
После завршене дискусије, једногласно је донет Закључак којим се прихвата захтев Туристичке организације „Опленац“ Топола за  додатна средства и то: за потребе трошкова превоза запослених за долазак на посао и одлазак за посла у износу 316.681,00 динара и за услугу дезинсекције и дератизације објекта у износу од 20.000,00 динара и обавезује Одељење за буџет, финансије, привреду и друштвене делатности да средства из трошкове превоза запослених обезбеди приликом доношења нацрта Одлуке о другој измени и допуни Одлуке о буџету општине Топола за 2026. годину, а средства за услугу дезинсекције и дератизације објекта обезбеди распоредом са текуће буџетске резерве у оквиру Одлуке о буџету општине Топола за 2026. годину, док ће се средства за потребе стручних и консултантских услуга за креирање новог туристичког производа у 2026. години, у износу од 195.000,00 динара, могу се обезбедити након достављања пројектног концепта, односно нацрта новог туристичког производа, са образложењем његове економске оправданости и проценом профитабилности, након чега ће Општинско веће општине Топола донети коначну одлуку о одобравању средстава
Девета тачка дневног реда- Разматрање захтева ОШ „Карађорђе“ Топола за одобрење финансијских средстава за одлазак ученика на похађање ЛНШ „Петница“
Јасна Миљковић: захтев се односи на шест ученика. Постоји позиција у буџету, остале накнаде за образовање и са те позиције плаћамо, као и до сада.
Пошто дискусије није било, једногласно је донет Закључак којим се прихвата захтев ОШ „Карађорђе“ за финансијска средства за партиципацију за похађање Летње научне школе у Истраживачкој станици „Петница“ која ће се одржати у Истраживачкој станици „Петница“, у укупном износу од 205.200,00 динара за боравак шест ученика: Стефан Живановић, Коста Петронијевић, Даница Урошевић, Јаков Миливојевић, Симона Ђурђевић и Војин Јанковић, а наведена средства су планирана Одлуком о буџету општине Топола за 2026. годину, на позицији 25, ек.класификација 472719-остале помоћи у школовању.
Десета тачка дневног реда- Разматрање захтева Средње школе „Краљ Петар I“ за додатна средства
Данијела Николић:  тренутне пумпе су већ дотрајале и већ су претрпеле одређене ремонте. Ми смо прошле грејне сезоне пробали још један ремонт са њима, односно замену електромотора на две пумпе, а плаћали смо са сопствених средстава. Једна је некако и радила, не баш сјајно, а друга се на лицу места, приликом монтирања запалила. Из тог неког разлога мало је грејање доведено у питање. Један број дана није ни грејано, о чему је председница општине тада обавештена. У току грејне сезоне није ни могуће да за дан испустите цео систем, да то скинете, монтирате, па онда подижете систем, тако да је и настава трпела. Приличан је проблем био и да се те пумпе демонтирају. Нико није хтео да дође да их скине, него су тражили да неко други скине и да им се однесу. Скидали су наши домари, уз присутво електричара, носили на поправку и поново монтирали. Да бисмо на време кренули, да би после могле те топлотне пробе да се изведу, неопходне су нове пумпе. На основу испитивања тржишта смо добили три понуде. Једна је била 118.435,00 динара, друга 150.615,00, а она коју ви имате у материјалу је најнижа, 109.348,00 динара. За набавку две пумпе, потребно нам је 218.696,00 динара. Ми смо тражили та средства, али нам ребалансом нису одобрена, па је договор да тражимо на овај начин. 
Јасна Миљковић: средства ће се обезбедити стварањем билансног простора, а ургентно је да се уради. 

Пошто дискусије није било, једногласно је донет Закључак којим се прихвата захтев Средње школе „Краљ Петар I“ за додатна финансијска средства за куповину две нове пумпе за хитно покретање гасне котларнице, у укупном износу до 218.696,00 динара (у складу са достављеном понудом), а наведена средства ће се обезбедити стварањем билансног простора у оквиру Одлуке о буџету општине Топола за 2026. годину.
Једанаеста тачка дневног реда- Разматрање захтева Привредног друштва за комуналне делатности „Савант“ доо Београд – стари град за давање сагласности на нови ценовник услуга
Председавајућа: на ово се чекало неки дужи период, с обзиром да смо радили реконструкцију Булевара и да није било могуће ни вршити услугу наплаћивања паркинга, а имали смо и одлуку Већа да се обуставља наплата, с обзиром да немамо паркинг места. Како се улица приводи крају и како се паркинг места обележавају, поново ће паркинг сервис моћи да ту услугу наплаћује. Тражили су да се те цене мало коригују, с обзиром да су заиста минималне и у поређењу са градовима у окружењу заиста ниске. 
Јелена Јовановић: ја сам била неко ко је мало више инсистирао да се ово нађе на Већу, зато што жене које раде тамо не примају плату већ четири месеца, а уговор који је истекао са „Савантом“, свакако не може бити продужен. Ово је само излазак у сусрет, да би се они финансијски стабилизовали, да би оне могле да примају плату. До избора новог приватног јавног партнера, они су у обавези да обављају ту услугу.
Данијела Дамњановић: њихов директор је требао, кад је већ знао и био упозорен да ће Булевар да се ради, да им обезбеди плате, а раде као црнци нон-стоп. Што се тиче паркинга, мислим да је комплетна ситуација катастрофална.

Момчило Васиљевић: ја сам против сваког поскупљења, али имају право да подигну цену. Ово је реално.

Председавајућа: на унутрашњу организацију фирме ми не можемо да утичемо. На нама је да овај њихов предлог размотримо. Надам се, кад се улица среди, да ће и све остало да се регулише. Ми смо имали међусобне тужбе и „Саванта“ према општини и општине ка њима. Милена је то разрешила судским поравнањем, али нажалост у том решењу о судском поравнању пише да ће они вршити ту делатност до одабира новог приватног партнера. Жуља „нов приватни партнер“, али сада по судском решењу морамо дати неком приватнику. 
Ђорђе Глигоријвећ: ово иде на Скупштину, а Веће даје сагласност на промену ценовника. 

После завршене дискусије, на основу 6 гласова „за“ и 1 гласа „против“ (Данијела Дамњановић), донет је Решење којим се даје сагласност на Одлуку о промени ценовника услуга јавног паркиралишта на територији општине Топола, Привредног друштва за комуналне делатности „Савант“ д.о.о. Београд – Стари град, који је код Општинске управе заведен под бројем 020-210/2026-05-III дана 02.07.2026. године.

Дванаеста тачка дневног реда- Разматрање предлога Комисије за преиспитивање услова за коришћење права на смештај у стамбеним јединицама у згради за социјално становање у заштићеним условима – годишње преиспитивање права на становање
Јелена Јовановић: ја сам била председник ове комисије, која је формирана још док је Влада Радојковић био председник општине. Ја и Софија Радојковић смо испред општине, а сви остали чланови су из Центра за социјални рад. Тада смо се договорили да преиспитамо коришћење станова у згради за содијално становање преко пута школске економије. Ми смо сваки од станова обишли, све смо породице посетили, они су доставили целокупну документацију. У овом случају, волела бих да је и неко из Центра овде, с обзиром да је Центар упознат са целокупном ситуацијом на који начин ти људи живе. Три породице живе у изузетно лошим условима, без основних средстава за живот, у смислу кревета, шпорета итд. Некима од њих, пошто су постојали услови, понуђено је да пређу у те неке смештаје у којима би нека друга лица водила рачуна о њима. Међутим, одбили су. Нико није пребациван из једног стана у други, јер лица која имају статус расељених лица, не могу по закону да напусте један стан, па да пређу у мањи, иако је један особа у стану од 70 m2. По том записнику смо урадили овај предлог и уколико се исти усвоји, нова решења ће бити прослеђена корисницима. Имамо једну породицу са петоро деце која живи у 20 m2, тако да треба да нађемо неко решење да им обезбедимо основне услове. Без кревета живе, спавају на поду, а по закону не можемо да их пребацимо у већи стан. Сва лица су кроз достављену докуменатцију доказала да су расељена лица, односно социјално угрожени, да немају никаква примања, држављани су Републике Србије, немају другу имовину и сл. Што се тиче тих ствари о којима се највише водило рачуна, сви се испунили услове и на основу тога су само добили обнову уговора на годину дана.  
Председавајућа: људи не би требали да буду без решења, па предлажем да се прихвати предлог. Директорка Центра, када буде овде по некој другој тачки дневног реда, увек може да се осврне и на тај рад и на ваш обилазак и на то шта сте затекли на лицу места. 

Пошто дискусије није било, једногласно је донет Закључак којим се прихвата предлог Комисије за преиспитивање услова за коришћење права на смештај у стамбеним јединицама у згради за социјално становање у заштићеним условима, који се односи на годишње преиспитивање права на социјално становање у заштићеним условима за кориснике права у стамбеним јединицама у згради у улици Петра Николајевића Молера бб, у Тополи и одобрава наставак коришћења права на социјално становање у заштићеним условима корисницима права наведеним у предлогу Комисије, за свих десет (10) стамбених јединица у згради у улици Петра Николајевића Молера бб, у Тополи, будући да је Комисија, након извршеног годишњег преиспитивања, утврдила да и даље испуњавају услове за коришћење наведеног права.

Тринаеста тачка дневног реда- Разматрање захтева председника Фудбалског савеза општине Топола за новчану помоћ за организацију прославе поводом 50. година од оснивања ФСО Топола
Данијела Дамњановић: колико имам информацију, у већини општина у Србији Фудбалски савез има средства,  код нас нема, а не знам из ког разлога. 
Јасна Миљковић: сада немају средства, због тог неког вакум простора када је било привремено руководство од три члана, али раније су они имали лепе приходе и исплаћивали су и зараде и накнаде свима онима који су били ангажовани у Фудбалском савезу. Имају приходе од чланарина и од казни. 
Председавајућа: ова прослава треба да се одржи крајем септембра. Ми ћемо имати Веће у наредних 10-ак дана, па предлажем да тражимо извештај о раду и финансијски извештај комисије, односно привременог органа који је руководио Фудбалским савезом док се није формирао овај сада легитимни који је прихваћен и који управља Фудбалским савезом, са свим приходима и расходима.
После завршене дискусије, једногласно је донет Закључак којим се одлаже одлучивање по захтеву Фудбалског савеза општине Топола за доделу новчане помоћи ради организације прославе поводом 50 година од оснивања Фудбалског савеза општине Топола и налаже Фудбалском савезу општине Топола да, пре поновног разматрања захтева, Општинском већу општине Топола достави финансијски извештај о раду Привременог органа Фудбалског савеза општине Топола, са подацима о оствареним приходима и извршеним расходима у периоду за који је Привремени орган обављао послове управљања Савезом.

Четрнаеста тачка дневног реда- Разматрање захтева председника Савета МЗ Жабаре за адаптацију дела дома коју би користили као ловачки дом
Виолета Говедарица: овај захтев је неуредан, јер није тачно дефинисано ко је подносилац захтева, да ли ловачко удружење, мештани села или председник Савета МЗ. Сама област давања у закуп неког простора у јавној својини је комплексна. Ми ту имамо и лицитације и јавна надметања или чак непосредно додељујемо. Да је у питању ловачко удружење, они би плаћали 10% од цене закупа, с обзиром да се према Закону о лову сматра да се старају о заштити животне средине, тако да би испунили тај услов. Међутим, овде је само група грађана. Предложила бих да се обавеже наше одељење да исконтактира МЗ и ову групу грађана, да видимо да ли ту уопште постоји ловачко удружење, да погледамо о чему се ради и у складу са тим да се уреди захтев, како би могао да се разматра на Већу, са потребним подацима. Иначе, та зграда је површине 687 m2, а извршило би се издавање једног дела, где је некада била мала сала.

Јасна Миљковић: ако све буде у реду након достављања те додатне документације, можемо да им кажемо да се општина Топола сада налази у поступку доношења Одлуке о буџету за `27. годину и све то да предају испред месне заједнице као предлог, ако требају нека средства за адаптацију тог простора.
Виолета Говедарица: ми смо завршили извештај о потрошњи електричне енергије и он је предат Већу за наредну седницу. У принципу, нема ту неких нелегалних прикључака. Да се дотакнем тих ловачких или других забава које се организују. Све то диже цене у зимским периодима, па стижу рачуни по 40.-50.-70.000,00 динара у тих пар месних заједница где се исте одржавају. То све мора да се јасно дефинише. 

Председавајућа: пењслажем да прихватамо Виолетин предлог. Смислено је да одељење преузме на себе да дефинише прецизније овај захтев, па да на неком од наредних већа разговорамо о томе.
На сугестију Момчила Васиљевића да се у уговор о закупу стави да ће они сносити све те трошкове, Виолета Говедарица је рекла да се у уговору тако и дефинише, а тамо где није, увек може да се уради анекс уговора.  
После завршене дискусије, једногласно је донет Закључак којим се одлаже одлучивање по захтеву председника Савета Месне заједнице Жабаре за адаптацију дела објекта Дома у Жабарима, који би се користио за потребе ловачког дома и задужује Одељења за комуналне делатности, грађевинско – урбанистичке, имовинско – правне и послове евиденције и управљања имовином да контактира подносиоце захтева, ради прецизирања и уређења захтева, као и утврђивања потребне документације за реализацију предложене адаптације и да након тога комплетан предмет достави Општинском већу општине Топола на поновно разматрање и одлучивање.
Петнаеста тачка дневног реда- Разматрање захтева Ђорђа и Александра Богићевића из Љубесела за доделу каменог материјала
Весна Павловић Костић: ради се о путу који се одваја од пута за гробље ка њиховом домаћинству, а у јавној је својини општине Топола. Имам и слике са терена. То је тотално неуређено. Асфалтиран је пут, ископан је канал који је обрастао травом, то нико не одржава, месна заједница не коси. Због паркирања возила и свадбе коју спроводе крајем августа, они би један камион камена за постављање пропуста, а све би сами уградили.
После кратке дискусије, једногласно је донет Закључак којим се прихвата захтев Ђорђа и Александра Богићевића из Љубесела за доделу каменог материјала – ризле, за постављање пропуста и санирање прилаза ка породичној кући, на к.п. бр. 3360 КО Топола село, са асфалтног пута Јаруга – гробље, на к.п. бр. 5716 КО Топола село и одобрава набавка и превоз 25 тона каменог материјала фракције 0-31,5mm, у складу са закљученим уговором за наведене намене у 2026. години.
Шеснаеста тачка дневног реда- Разматрање захтева председника Савета МЗ Шуме за ископ канала и уградњу пропуста
Далибор Коцић: са свим позицијама смо у пробијању дебело, а апсолутно технички можемо да реализујемо.
Јасна Миљковић: сада немамо средстава. Једино ако успемо ребалансом да иста обезбедимо.
Момчило Васиљевић: због чега ми оптерећујемо ребаланс? Опет нешто скидамо да би нешто друго урадили. Договор је био, ако дајемо пропусте, да их они сами уграде и то би требало да важи за све.
После завршене дискусије, једногласно је одлучено да се председнику Савета МЗ Шуме, у вези захтева за ископ канала и уградњу пропуста, упути Обавештење да Општинско веће општине Топола није у могућности да им изађе у сусрет, због недостатка финансијских средстава опредељених за наведене намене. 
Седамнаеста тачка дневног реда-
 Разматрање захтева Момчила Сточић из Горовича за насипање пута каменим агрегатом од трафостанице према Јојовцу и Бури
Весна Павловић Костић: ради се о атарском путу који се рачва, а траже да се каменом наспе око 600 метара. Путеви јесу у јавној својини. То су прилази њивама, ораницама и сл. Тражи 10-так камиона камена. Растиње има на путу, мада он каже да ће организовати да то посеку. Ми смо пре пар седница Већа донели закључак по захтеву председника Савета МЗ Горович за бочне путеве до кућа, за који још нисмо дали налог, јер су нама количине камена доста ограничене ове године, због буџета. Ради се где је најхитније, али је јако тешко одредити приоритет. Овај захтев је Момчило поднео сам, тако да би требао да се овери од стране председника Савета МЗ, а овде је потребан и рад грађевинске машине, два дана, јер је атарски, земљани пут.

Јасна Миљковић: прати се реализација сваке позиције у буџету, тако да ће се ово, ако се одобри, урадити у складу са расположивим средствима на одобреној апропријацији. 

После завршене дискусије, једногласно је донет Закључак којим се прихвата захтев Момчила Сточића из Горовича за насипање пута каменим агрегатом од трафостанице према Јојовцу и Бури у Горовичу, у дужини око 600 m, који је у јавној својини општине Топола, а након овере захтева од стране председника Савета МЗ Горович и одобрава набавка и превоз 180 тона каменог материјала фракције 0-31,5 mm и до 16 сати рада грађевинске машине  - скип на разастирању каменог материјала и равнању пута, у складу са закљученим уговорима за наведене намене у 2026. години.
Осамнаеста тачка дневног реда- Разматрање захтева Николић Радоја из Наталинаца за решавање проблема фекалија
Иван Радојичин: ово је искључиво питање комуналне инспекције, јер се ради о испуштању фекалних вода и она треба да да налог шта треба да ураде. Комунално предузеће ту нема никаквих надлежности. 

Далибор Коцић: у суштини, Наталинци имају неку „канализацију“ која није пројективана, нити је имала ту намену. Корисници су се сами прикључивали како су хтели и фекалне воде завршавају у Јасеници. То је директно нарушавање водотока и директно нарушавање животне средине. У међувремену, услед тог „убадања“ које где, нарушен је цевовод који је керамички, а рађен је 60.-их година. Та врста материјала је напуштена и више се не користи, јер је доста осетљив и лабилан и у тим цевоводима је дошло до запушења. Кад се деси запушење, излива се код неког од њих и тотални је хаос. Донета је Одлука о водоводу и канализацији и тамо пише да отпадне воде се каналишу организовано на пречистач отпадних вода где то може и где има градске канализације. Где нема, морају да имају септичке јаме, водонепропустне, са могућношћу пражљења. Тамо, апсолутно не знам шта да радимо са тим. Једино да се уради пројекат изградње канализације за Наталинце, систем за пречишћавање воде и изградња тога, па онда да ови људи се прикључе или да понаособ ураде септичке јаме. Ми не можемо да изађемо да радимо, јер је то незаконита, односно непостојећа канализација.

Председавајућа: Станица је у свом извештај написала да сматра да је неопходно да стручна лица ЈКСП „Топола“ изврше увид у стање на терену, те да по могућству преузму мере на санацији постојеће фекалне канализационе цеви, како би се успоставио нормалан ток фекалних вода. 
Иван Радојичин: није то питање струке, то је питање закона. Закон другачије то дефинише. Та канализација не постоји. Сви корисници би требали да ураде сопствене септичке јаме, водонепропусне и да направе уговор са неким за одвоз отпадних вода. То можемо бити и ми. Све то стоји у извештају. 
После завршене дискусије, једногласно је донет Закључак којим се прихвата Извештај ЈКСП „Топола“ Топола, сачињен поводом захтева Николић Радоја из Наталинаца за решавање проблема изливања фекалија на к.п. бр. 1356/1 КО Наталинци и задужује комунални инспектор и инспектор за заштиту животне средине Општинске управе општине Топола, да власницима, односно корисницима објеката који су прикључени на преливну цев из сабирне септичке јаме, у складу са законом и својим овлашћењима, наложи да укину своје прикључке на исту и да одвођење фекалних отпадних вода са својих објеката реше изградњом и коришћењем водонепропусних септичких јама без преливних елемената, у оквиру својих катастарских парцела.

Деветнаеста тачка дневног реда- Разматрање захтева Српске културне мреже из Љубовије за подршку
После краће дискусије, једногласно је одлучено да се српској културној мрежи из Љубовије, у вези молбе за финансијску подршку њиховог рада, упути Обавештење да Општинско веће општине Топола није у могућности да им изађе у сусрет, због недостатка финансијских средстава опредељених за наведене намене. 
Двадесета тачка дневног реда- Разматрање захтева Тодоровић Дејане из Тополе за финансијску помоћ за плаћање трошкова за ћерку Миу Тодоровић за учешће на летњем семинару у Истраживачкој станици „Петница“
Јасна Миљковић: ово је стандардан захтев, а у буџету имамо позицију за то. 

Пошто дискусије није било, једногласно је донет Закључак којим се прихвата захтев Тодоровић Дејане из Тополе за финансијску помоћ за учешће Мие Тодоровић на летњем семинару из психологије у Истраживачку станицу „Петница“ у износу од 29.000,00 динара, који ће се одржати у периоду од 27.08.-09.09.2026. године, а наведена средства су планирана Одлуком о буџету општине Топола за 2026. годину, на позицији 25, ек. класификација 472719-остале помоћи у школовању.
Двадесетпрва тачка дневног реда- Разматрање појединачних финансијских захтева за лечење
Јасна Миљковић: Јелена Јовановић је финансијску помоћ у износу од 5.000,00 добила 4.03.2026. године, а од осталих подносиоца захтева, нико није добио једнократну финансијску помоћ у последњих шест месеци. 
Др Горан Ђорђевић је укратко појаснио медицинску документацију по свим појединачним захтевима. 

После краће дискусије, једногласно су појединачно донети Закључци да Центар за социјални рад „Сава Илић“ Аранђеловац – Одељење у Тополи преиспита могућност да се именованима одобри финансијска помоћ у износу од по 5.000,00 динара за лечење, из разлога што су се именовани нашли у стању социјалне потребе:

· Ђурђевић Микица из Доње Трнаве,

· Јовановић Јелена из Жабара,

· Манојловић Јелена из Божурње,

· Слободанка Николић из Тополе,

· Теофановић Милан из Клоке,

· Светлана Милорадовић Поцрња из Тополе,

· Симић Лепосава из Јунковца,

· Цољи Суљо из Топола село.
Такође, једногласно је одбијен захтев Јовановић Јелене из Тополе за једнократну финансијску помоћ, из разлога што је именована финансијску помоћ у износу од 5.000,00 динара добила 4.03.2026. године.

Једногласно су, као неосновани, одбијени финансијски захтеви за лечење:

· Бојан Гавриловић из Тополе,

· Самира Беарта из Тополе,

· Зорица Тодоровић из Тополе,

· Марковић Љубица из Шума.
Двадесетосма тачка дневног реда- Разно
Председавајућа: колегиница Данијела је ишла на државну церемонију коју је организовало Министарство и поднела је захтев да јој надокнадимо трошкове путовања. Обично такав захтев стигне на мејл председника или заменика општине, али сам ја желела да се и ви сви упознате и да кажемо хоћемо ли јој то надокнадити или не.
Данијела Дамњановић: Министарство за рад, запошљавање, борачка и социјална питања ме позвало као функционера, као члана Већа, а документовано је и транспарентно све што радим. Ја, као већник, немам свој службени мејл, тако све то могу да примам само на приватни мејл.
Јасна Миљковић: постоји позиција у буџету за ове ствари.

После завршене дискусије, једногласно је донет Закључак којим се одобрава рефундација трошкова коришћења сопственог путничког возила у службене сврхе чланици Општинског већа Општине Топола Данијели Дамњановић, за службени пут на релацији Топола – Рашка – Топола, ради присуствовања обележавању славе и откривању споменика посвећеног борцима 37. моторизоване бригаде „Народни херој“, а иста ће се извршити на основу приложене документације, односно поднетог захтева, фискалног рачуна и остале документације којом се доказује настанак и висина трошкова, у складу са важећим прописима и актима Општине Топола.
Саша Обрадовић: један наш мештанин у Доњој Шаторњи је изручио сав шут у реку Раславицу, код моста према Прокића крају. Ми смо скупили новац и то склонили. Међутим, пре пет дана је поново урадио исто. Углавном су то животињски остаци, јер има фарму живине. 

Председавајућа: предлажем да се упути захтев републичком ветеринарском инспектору да он изађе на терен и констатује да проблем постоји, а он може да наложи да се то уклони. Можемо да дамо Сашин број, као контакт за ближе информације.
После краће дискусије, једногласно је одлучено да се републичком ветеринарском инспектору упути Допис да је на седници Већа дана 07.08.2026. године изнета информација о могућем непрописном одлагању отпада у селу Доња Шаторња, односно да је, према расположивим сазнањима, једно лице извршило изручење отпада у реку Раславицу, уз присуство животињског отпада, са бројем телефона и именом контакт особе и молбом да, имајући у виду могуће последице по животну средину, здравље људи и животиња, у складу са законом утврђеним надлежностима, изврши проверу наведених сазнања и предузме мере за које утврди да су потребне и да о истом обавести Општинско веће.
Данијела Дамњамовић: ја сам била на радном састанку код председника Спортског савеза Србије, а ту је био и генерални секретар. Предлог је да се сви захтеви који се тичу спорта убудуће искључиво упућују на Спортски савез општине Топола, као кровну организацију, па онда да долазе на Веће. 

Пошто је исцрпљен дневни ред, седница је закључена у 1230  часова.

Записничар


   ПРЕДСЕДНИК 
 Љиљана Милетић

